|  |  |
| --- | --- |
| A close up of a logo  Description automatically generated | **[Polisi Gwirfoddoli Enghreifftiol]** |
| [Templed] |

Bwriedir yr enghraifft hon fel canllaw a dylid ei haddasu fel y bo’n briodol i’ch mudiad penodol. I gael rhagor o wybodaeth, gweler y taflenni gwybodaeth:

**4.2 Datblygu Strategaeth Gwirfoddolwyr**

**4.3 Creu Polisi Gwirfoddoli**

**Cyflwyniad**

Mae’r polisi gwirfoddoli hwn yn amlinellu’r egwyddorion a’r arferion yr ydym yn eu dilyn i gynnwys gwirfoddolwyr ac mae’n berthnasol i’r staff, y gwirfoddolwyr a’r ymddiriedolwyr o fewn y mudiad. Ei nod yw creu dealltwriaeth gyffredin ac egluro rolau a chyfrifoldebau er mwyn sicrhau bod y safonau uchaf yn cael eu cynnal o ran rheoli gwirfoddolwyr.

Mae’r llawlyfr gwirfoddolwyr yn rhoi rhagor o fanylion ar y cymorth a’r gweithdrefnau sydd ar waith i wirfoddolwyr.

**Ein hymrwymiadau**

Rydyn ni’n cydnabod gwirfoddolwyr fel rhan annatod o’r mudiad. Mae eu cyfraniad yn cefnogi ein cenhadaeth a’n hamcanion strategol ac yn ategu rôl staff cyflogedig. Rydyn ni’n ceisio annog a chefnogi gwirfoddolwyr i gymryd rhan er mwyn sicrhau bod gwirfoddoli o fudd i’r mudiad, ei gleientiaid ac i’r gwirfoddolwyr eu hunain.

Bydd camau priodol yn cael eu cymryd er mwyn sicrhau bod staff cyflogedig yn eglur ynghylch rôl gwirfoddolwyr ac er mwyn meithrin cydberthnasau gwaith da rhwng staff cyflogedig a gwirfoddolwyr. Ni fydd gwirfoddolwyr yn cael eu defnyddio i gymryd lle staff.

Rydyn ni’n ymrwymedig i gynnig amrediad hyblyg o gyfleoedd ac annog amrywiaeth o bobl i wirfoddoli gyda ni, gan gynnwys y rheini o grwpiau heb gynrychiolaeth ddigonol fel ieuenctid, pobl ag anableddau, pobl hŷn a phobl o gymunedau ethnig amrywiol.

Rydyn ni’n sylweddoli bod costau’n gysylltiedig â chynnwys gwirfoddolwyr a byddwn yn ceisio sicrhau bod adnoddau ariannol a staffio digonol ar gael i ddatblygu a chefnogi gwirfoddoli.

Rydyn ni’n cydnabod bod gan bobl yr hawl i gymryd rhan ym mywyd eu cymunedau drwy wirfoddoli a’u bod yn gallu cyfrannu mewn llawer o ffyrdd. Rydyn ni’n cydnabod ein cyfrifoldeb i drefnu gwirfoddolwyr mewn modd effeithlon a sensitif fel bod y rhodd werthfawr o amser y gwirfoddolwr yn cael ei ddefnyddio yn y modd gorau posibl i gyflwyno buddion i bawb dan sylw.

**Beth yw gwirfoddolwr?**

**Beth yw gwirfoddolwr?**

Gwirfoddolwyr yw unigolion sy’n ymgymryd â gweithgareddau ar ran ein mudiad, heb dâl ac o’u dewis nhw eu hunain.

Mae [Polisi Gwirfoddoli Llywodraeth Cymru](https://llyw.cymru/polisi-gwirfoddoli-cefnogi-cymunedau-newid-bywydau?_ga=2.132345416.736165836.1610972008-1571550259.1598956565) (2015) yn diffinio gwirfoddoli fel gweithgarwch

* sy’n cael ei gyflawni’n rhydd, o ddewis
* sy’n cael ei gyflawni er budd i’r cyhoedd/y gymuned
* nad yw’n cael ei gyflawni er mwyn gwneud elw ariannol

Nid yw lleoliadau profiad ac interniaethau yr un peth â gwirfoddoli. Cyfeiriwch at yr adran Adnoddau Dynol am ragor o wybodaeth am y rhain. Ymddiriedolwyr yw gwirfoddolwyr sy’n gyfrifol am lywodraethiant y mudiad.

Gall gwirfoddolwyr fod yn rhan o un digwyddiad, tymor byr neu’n gweithio’n rheolaidd am gyfnod mwy hirdymor. Gallant gymryd rhan yn y ffyrdd canlynol:

* darparu ein gwasanaethau’n uniongyrchol
* ar ein bwrdd rheoli fel ymddiriedolwyr
* yn ymhél â’r gymuned er mwyn codi ymwybyddiaeth o’n gwaith
* digwyddiadau untro a gweithgareddau hyrwyddo
* yn ein swyddfeydd neu mewn lleoliadau cymunedol

Caiff gwirfoddolwyr eu gwerthfawrogi am:

* Ddod â sgiliau a safbwyntiau newydd, ychwanegol a gwahanol i’r mudiadau
* Ein galluogi i weithio mewn modd mwy ymatebol a hyblyg
* Hyrwyddo ein hachos o fewn y gymuned ehangach
* Gwella ansawdd ein gwaith ac ansawdd profiad y cleient
* Hyrwyddo llesiant defnyddwyr gwasanaethau, staff, cymunedau lleol a’u llesiant eu hunain

**Safonau arfer da**

Caiff ein harferion rheoli eu llywio gan y Safon Ansawdd [Buddsoddi mewn Gwirfoddolwyr](https://iiv.investinginvolunteers.org.uk/) ar gyfer rheoli gwirfoddolwyr.

**Rolau a chyfrifoldebau**

Mae gan aelod staff dynodedig (y Cydlynydd Gwirfoddolwyr) gyfrifoldeb dros ddatblygu, rheoli a chydlynu gweithgarwch gwirfoddol o fewn y mudiad, gan gynnwys polisïau a gweithdrefnau gwirfoddoli a llesiant gwirfoddolwyr.

Bydd gan bob gwirfoddolwr aelod staff/gwirfoddolwr dynodedig penodol i roi arweiniad, cymorth a goruchwyliaeth iddo. Bydd cyfrifoldebau’r staff dros wirfoddolwyr yn cael eu nodi’n eglur yn eu disgrifiad swydd/rôl.

Mae rôl y gwirfoddolwr yn seiliedig ar ymddiriedaeth a chyd-ddealltwriaeth. Nid oes unrhyw oblygiad y gellir ei orfodi ar y gwirfoddolwr, contractiol neu fel arall, i fynychu neu gymryd rhan mewn tasgau penodol ar gyfer y mudiad ac nid oes goblygiad ar y mudiad i ddarparu cyfleoedd parhaus ar gyfer ymgysylltu gwirfoddol, i ddarparu hyfforddiant na chyflwyno buddion.

Fodd bynnag, rhagdybir y bydd y ddwy ochr yn rhoi cymorth i’w gilydd ac yn gallu dibynnu ar ei gilydd. Cydnabyddir disgwyliadau gan y ddwy ochr – o ran yr hyn y mae’r mudiad yn ei ddisgwyl gan wirfoddolwyr a’r hyn y mae gwirfoddolwyr yn ei ddisgwyl gan y mudiad.

**Mae’r mudiad yn disgwyl i wirfoddolwyr:**

* Fod yn ddibynadwy ac onest
* Cynnal gwerthoedd y mudiad a chydymffurfio â pholisïau’r mudiad
* Manteisio i’r eithaf ar y cyfleoedd a roddir, e.e. ar gyfer hyfforddiant, mentora ac ati
* Cyfrannu’n gadarnhaol at amcanion y mudiad ac osgoi pardduo enw da’r mudiad
* Cyflawni tasgau o fewn canllawiau cytunedig

**Gall gwirfoddolwyr ddisgwyl:**

* Cael gwybodaeth eglur am yr hyn a ddisgwylir ac na ddisgwylir ganddyn nhw
* Derbyn cymorth a hyfforddiant sy’n berthnasol i’r rôl
* Cael eu hyswirio a gwirfoddoli mewn amgylchedd diogel
* Cael eu trin â pharch ac mewn modd nad yw’n gwahaniaethu
* Derbyn treuliau parod
* Cael cyfleoedd datblygu personol
* Cael eu cydnabod a’u gwerthfawrogi
* Gallu dweud ‘na’ i unrhyw beth sy’n afrealistig neu’n afresymol yn eu tyb nhw
* Gwybod beth i’w wneud os oes rhywbeth yn mynd o’i le

**Recriwtio a dewis**

Bydd egwyddorion cyfle cyfartal yn cael eu dilyn wrth recriwtio gwirfoddolwyr. Bydd cyfleoedd yn cael eu hysbysebu’n eang, yn Gymraeg a Saesneg ac mewn ieithoedd eraill fel y bo’n briodol, er mwyn denu diddordeb gwahanol sectorau o’r gymuned.

Mae’n bosibl y bydd camau gweithredu cadarnhaol yn cael eu cymryd lle y bo’n briodol i dargedu recriwtio. Caiff pobl eu hannog i wneud cais ar-lein, ond mae dulliau ymgeisio nad ydynt yn rhai digidol hefyd ar gael. Gallwch chi ddefnyddio system ddigidol Gwirfoddoli Cymru i reoli rhestr fer neu ei defnyddio ochr yn ochr â’ch ffurflen gais eich hun.

Bydd gwybodaeth ar gael i’r rheini sy’n gwneud ymholiadau ynghylch gwirfoddoli, gan gynnwys disgrifiadau rôl ysgrifenedig, sy’n nodi natur a diben y rôl wirfoddoli, y prif dasgau, y sgiliau sydd eu hangen a’r buddion. Bydd asesiad risg yn cael ei gynnal ar bob rôl wirfoddoli a bydd y risgiau a nodwyd a’r camau i liniaru’r risgiau hynny yn cael eu rhannu gyda’r gwirfoddolwr.

Fel arfer, bydd y recriwtio’n cynnwys cyfweliad anffurfiol, ffurflen gais a chymryd geirdaon; bydd y broses wedi’i diffinio ac yn gyson ar gyfer unrhyw rôl benodol – er enghraifft, bydd y broses recriwtio ar gyfer ymddiriedolwyr, gwirfoddolwyr rheolaidd a gwirfoddolwyr ar gyfer digwyddiadau untro yn cael ei theilwra ym mhob achos a gallai amrywio.

Pa na fydd ymgeiswyr yn gallu cael eu gosod yn eu rôl ddewisol, byddant yn cael adborth ac yn cael y cyfle i drafod rolau gwirfoddoli eraill, neu eu cyfeirio at y canolfan gwirfoddoli lleol neu wefan [www.volunteering-wales.net](https://volunteering-wales.net/vk/volunteers/index.htm).

Ar gyfer rolau sy’n ymwneud â rhoi gofal a/neu fod mewn cysylltiad rheolaidd ac uniongyrchol â phobl ifanc neu oedolion mewn gwasanaeth a reoleiddir, bydd angen i wirfoddolwyr gael gwiriad llawn gan y Gwasanaeth Datgelu a Gwahardd (DBS) a fydd yn cael ei drefnu gan y mudiad. Caiff datgeliadau DBS eu trin yn gwbl gyfrinachol. Nid yw cofnod troseddol o reidrwydd yn rhwystr i wirfoddoli.

**Sesiwn Gynefino a hyfforddiant**

Bydd gwirfoddolwyr yn cael sesiwn gynefino a hyfforddiant sy’n briodol i’r tasgau penodol y byddant yn eu cyflawni.

**Cymorth a goruchwyliaeth**

Bydd cymorth a goruchwyliaeth yn cael eu cynnig i wirfoddolwyr fel y bo’n briodol, a thrafodir hyn yn ystod y sesiwn gynefino. Bydd y trefniadau’n amrywio yn ôl y gwirfoddolwr a’r rôl a wneir, a gall gynnwys cymorth dros y ffôn, cyfarfodydd grŵp neu adolygiadau un i un.

**Cydnabyddiaeth**

Bydd gwirfoddolwyr yn cael y cyfle, lle’n berthnasol, i rannu eu barnau a’u safbwyntiau gyda’r mudiad drwy gyfarfodydd tîm staff a gwirfoddolwyr, cynllunio digwyddiadau, grwpiau ffocws a/neu arolygon gwirfoddoli. Mynegir cydnabyddiaeth ffurfiol o gyfraniad gwirfoddolwyr drwy adroddiadau blynyddol, erthyglau gwefan, cyfryngau cymdeithasol ac yn ystod dathliadau gwobrwyo’r Wythnos Gwirfoddolwyr.

**Ymdrin â phroblemau**

Nod y mudiad yw trin pob gwirfoddolwr yn deg, yn wrthrychol ac yn gyson. Mae’n ceisio sicrhau bod safbwyntiau gwirfoddolwyr yn cael eu clywed, eu nodi a’u gweithredu’n ddi-oed.

Byddwn yn ceisio ymdrin ag unrhyw broblemau’n anffurfiol a chyn gyflymed â phosibl. Bydd gan bob gwirfoddolwr unigolyn penodol y gall droi ato os bydd unrhyw anhawster yn codi.   
Pan na fydd hi’n bosibl datrys y broblem yn anffurfiol, bydd Polisi Cwyno Gwirfoddolwyr y mudiad yn cael ei ddilyn.

Bydd gwirfoddolwyr yn cael gwybod am bolisi cwyno’r mudiad a sut i’w ddefnyddio. Byddant hefyd yn cael gwybod sut bydd y mudiad yn mynd i’r afael ag ymddygiad amhriodol gan wirfoddolwyr.

**Treuliau**

Bydd gwirfoddolwyr yn cael gwybodaeth eglur am pa dreuliau y gellir eu hawlio a sut i’w hawlio. Bydd gwirfoddolwyr yn derbyn yr holl dreuliau parod a fydd yn codi yn sgil eu gweithgareddau gwirfoddoli.

**Symud ymlaen**

Pan fydd gwirfoddolwyr yn symud ymlaen o wirfoddoli gyda ni, byddwn ni’n gofyn iddyn nhw roi adborth ar y profiad gwirfoddoli drwy holiadur ymadael. Byddant hefyd yn cael cyfle i drafod eu hatebion i’r holiadur yn fwy manwl.

Bydd gan wirfoddolwyr sydd wedi aros gyda’r mudiad am o leiaf 3 mis yr hawl i ofyn am eirda. Bydd gwirfoddolwyr yn cael cefnogaeth i symud ymlaen i opsiynau eraill.

**Dogfennau perthnasol eraill**

Mae’r Llawlyfr Gwirfoddolwyr yn cynnwys gwybodaeth fanwl a defnyddiol i wirfoddolwyr, gan gynnwys templedi o ffurflenni.

Mae’r polisïau sy’n berthnasol i wirfoddolwyr o fewn y mudiad yn cynnwys; Iechyd a Diogelwch, Cyfle Cyfartal, Cyfrinachedd, Cyfryngau cymdeithasol, Diogelu, Cwyno, Torri Dadleuon.

|  |  |
| --- | --- |
| **Dyddiad cymeradwyo** | 00/00/0000 |
| **Dyddiad yr adolygiad nesaf** | 00/00/0000 |
| **Unigolyn Cyfrifol** | ENW’R UNIGOLYN CYFRIFOL |

**Templed o ddogfen yw hon. Dylech ei diwygio a’i defnyddio fel y bo’n briodol,**

**ac awgrymir eich bod yn gosod eich logo a’ch brandio eich hun arni.**

Mae’r wybodaeth a ddarperir yn y daflen hon ar gyfer cyfarwyddyd yn unig. Nid yw’n amnewid am gyngor proffesiynol ac ni allwn dderbyn unrhyw gyfrifoldeb am golled o ganlyniad i unrhyw un sy’n gweithredu neu’n gwrthod gweithredu arno.

**Ymwadiad**



Rhwydwaith o fudiadau cymorth i’r trydydd sector cyfan yng Nghymru yw Cefnogi Trydydd Sector Cymru.

Ceir ynddo’r 19 corff cymorth lleol a rhanbarthol ledled Cymru, y Cynghorau Gwirfoddol Sirol, a’r corff cymorth cenedlaethol, Cyngor Gweithredu Gwirfoddol Cymru (CGGC).

Am ragor o wybodaeth cysylltwch â

https://thirdsectorsupport.wales/cy/cysylltu/